Åbnede erotisk museum i København

Ole Eges første film var en række kortfilm med fællestitlen 'Pornografi' i 1971 og året efter udkom hans dengang meget populære spillefilm 'Bordellet', der indeholdt hardcore sexscener – den slags var ikke set før i Danmark på det tidspunkt.

- Han har betydet meget for dansk pornografi. Han havde en ret høj kvalitet, og han gjorde meget ud af, at tingene skulle være i orden og med flotte location. Han var meget inspireret af Playboy-måden at gøre det på, fortæller Torben Skjødt Jensen.

Og selvom det var nyt med porno og fri sex i 70'erne, var det ganske nemt for Ole Ege at skaffe medvirkende til hans film.

- Det virker uforklarligt i dag, for der var et andet frisind og en anden måde at se tingene på dengang, men det var nemt for ham at få kvinderne til at være med i hans film, siger Torben Skjødt Jensen.

Læs også : Sådan endte stor samling af gamle erotiske film i DR’s kælder

Han mødte første gang Ole Ege i 90'erne, da han ville lave en dokumentarfilm om pornopioneren. Resultatet blev ’Den grimme dreng’ fra 1996, der senere fik titlen ’Ole Ege – den uartige dreng’.

Dengang var Ole Ege blevet kendt som en af mændene bag Museum Erotica, der siden 1992 havde ligget centralt i København, hvor museumsgæster blandt andet kunne få et indblik i erotikkens historie og pornoens frigivelse.